På markedet findes der flere alternative stoffer, som kan erstatte fosfater. Eftersom fosfater har en række funktioner, skal de alternative stoffer kunne overtage alle disse funktioner. Derfor kræves der normalt en række forskellige ingredienser for at opnå de samme resultater. Alternativerne omfatter chelaterende stoffer, dispergeringspolymerer, overfladeaktive stoffer og enzymer. Producenterne bekræfter, at det er teknisk gennemførligt at erstatte fosfater med en række alternative stoffer.

Det fastsættes i forordningen, at Kommissionen senest den 31. december 2014 ved hjælp af en grundig vurdering i lyset af nye oplysninger om markederne for maskinopvaskemidler i medlemsstaterne og nye videnskabelige oplysninger skal foretage en evaluering af, om begrænsningen for maskinopvaskemidler bør ændres. Nærværende rapport indeholder Kommissionens analyse af indvirkningen på miljøet, sundheden, erhvervslivet og forbrugerne af maskinopvaskemidler med et fosforindhold over og under grænseværdien på 0,3 gram, idet der er taget hensyn til forskellige faktorer såsom producenternes omkostninger, tilgængeligheden af alternativer til fosfat, den sammenlignelige rengøringseffektivitet af opvaskemidler, der overholder denne grænseværdi, og indvirkningen på spildevandsrensningsmetoderne og spildevandsrensningens effektivitet.

I Europa-Parlamentets og Rådets forordning (EU) nr. 259/2012 af 14. marts 2012 fastslås det, at anvendelsen af fosfater i tekstilvaskemidler til husholdningsformål og maskinopvaskemidler til husholdningsformål bør begrænses. I bilag VIa til forordningen fastsættes der en begrænsning for det samlede fosforindhold i standarddoseringen på 0,3 gram i maskinopvaskemidler til husholdningsformål (i det følgende benævnt "maskinopvaskemidler") fra den 1. januar 2017. For tekstilvaskemidler er der i bilaget fastsat en begrænsning for det samlede fosforindhold på højst 0,5 gram, som allerede trådte i kraft i juni 2013.

Det samlede europæiske marked for vaske- og rengøringsmidler og vedligeholdelsesprodukter til husholdningsformål skønnes at være nået op på en værdi af 28,5 mia. EUR i 2013. Opvaskemidler udgør 15,1 % af markedet, og heraf udgjorde det europæiske marked for maskinopvaskemidler i 2013 ca. 60 % og beløb sig til 2,489 mio. EUR. De resterende 40 % af opvaskemidlerne omfatter vedligeholdelsesprodukter til erhvervsmæssige anvendelsesformål og håndopvaskemidler.

Mange producenter tilbyder allerede fosfatfrie maskinopvaskemidler i nogle af EU's medlemsstater. Priserne på maskinopvaskemidler synes overvejende at være baseret på kvalitet og afhænger ikke af, hvorvidt de indeholder natriumtripolyfosfat, eftersom de to typer maskinopvaskemidler sælges til nogenlunde samme pris. Ved fuldstændig overgang til fosfatfrie maskinopvaskemidler forventer størstedelen af interessenterne, at priserne på de alternative stoffer falder yderligere, hvilket vil medføre et prisfald på fosfatfrie maskinopvaskemidler.

2.3.2. Fosformarkedet og maskinopvaskemidlers markedsandel

Fosfater udvindes af råfosfat og anvendes i både gødningsmiddelindustrien og den kemiske industri. Ca. 90 % af den globale fosfatefterspørgsel kan tilskrives gødningsstoffer og andre landbrugsmæssige anvendelsesformål. På globalt plan afhænger prisen på råfosfat af efterspørgslen efter og udbuddet af gødningsstoffer.

Den europæiske industri til fremstilling af natriumtripolyfosfat repræsenterer under 10 % af produktionen af natriumtripolyfosfat på verdensplan. Den største markedsandel af EU's interne produktion af natriumtripolyfosfat gik til eksport i 2007 tæt efterfulgt af intern anvendelse i tekstilvaskemidler. Siden da har markedet for tekstilvaskemidler udviklet sig som følge af begrænsningen på anvendelse af fosfor i tekstilvaskemidler.

2.4. Analyse af virkninger

Ca. 78 % af de 35 interessenter, som besvarede spørgeskemaet, oplyste, at det er muligt at opfylde kravet om begrænsning af fosforindholdet i maskinopvaskemidler til 0,3 gram pr. dosering fra 2017, og 69 % mente endog, at begrænsningen er ønskelig. Ingen interessenter hævdede, at det ikke er muligt at opfylde kravene.

2.4.1. Økonomiske virkninger

Virkninger for fosfatleverandører

Virkningerne for leverandører af natriumtripolyfosfat er vanskelige at evaluere på grund af manglende data, hvilket skyldes, at leverandørerne stillede begrænsede oplysninger til rådighed. På grundlag af 2007-tallene for den europæiske produktion af natriumtripolyfosfat og den overordnede fordeling på fosfatanvendelser samt fordelingen på vaske- og rengøringsmidler i EU blev der i undersøgelsen foretaget et skøn over EU's marked for maskinopvaskemidler i 2013. Det skønnes, at der anvendes lige så meget natriumtripolyfosfat i maskinopvaskemidler, som der eksporteres. I de senere år er antallet af leverandører i EU faldet fra fire til tre. Det førte til et tab af 450 arbejdspladser på en fabrik i Nederlandene. Det har dog, så vidt Kommissionens tjenestegrene er orienteret, ingen direkte forbindelse med forordning (EU) nr. 259/2012.

Hvis man viderefører prognosen efter 2017 (sammenholdt med 2013) og tager højde for, at anvendelsen af natriumtripolyfosfat på markedet for maskinopvaskemidler sandsynligvis ophører, mens alle andre markeder forbliver uændrede, skønnes det, at EU's samlede produktion af natriumtripolyfosfat vil falde med ca. 37 % i forhold til perioden, før forbuddet mod fosfatanvendelse i maskinopvaskemidler trådte i kraft. Ca. 57 % af produktionen vil gå til eksport, mens de resterende 43 % forventes at blive omdirigeret til vaske- og rengøringsmidler til erhvervsmæssig brug og til brug i institutioner samt til andre anvendelser. Dette skøn understøttes af, at visse andre anvendelser af natriumtripolyfosfat er øget i de senere år. En virksomhed erklærede i sin årsberetning, at efterspørgslen efter andre produkter har kompenseret for den faldende efterspørgsel i vaske- og rengøringsmiddelsektoren. En interessent bestred dog, at der ikke skulle være nogen alvorlige virkninger for fosfatleverandører. Denne interessent hævdede, at det er højst usandsynligt, at virksomhederne kan kompensere for de faldende indtægter i EU fra eksportsalg af natriumtripolyfosfat, og at det desuden er meget vanskeligt at opretholde produktionen af et bulkkemikalie som natriumtripolyfosfat udelukkende til eksport, når der ikke findes et hjemmemarked.

Virkninger for vaske- og rengøringsmiddelproducenter

Ifølge undersøgelsen vil det forholdsvis lille fald i fosforproduktionen som følge af begrænsningen af fosfor i maskinopvaskemidler ikke få nogen alvorlig indflydelse på verdensmarkedsprisen på fosfor. Desuden vil en begrænsning af fosfater skabe lige vilkår for EU's producenter, importører og forhandlere af maskinopvaskemidler, da fosfatholdige maskinopvaskemidler allerede er begrænset eller forbudt i andre dele af EU (f.eks. i Sverige) og andre dele af verden (f.eks. flere amerikanske stater såsom Illinois, Indiana, Maryland, Massachusetts, Michigan og New York). Udfasningen af fosfatholdige maskinopvaskemidler, der markedsføres i EU, vil derfor fremme innovation og skabe forretningsmuligheder for producenter og leverandører af maskinopvaskemidler i EU, som vil kunne spille en førende rolle på globalt plan, hvilket vil bidrage til at øge EU-erhvervsgrenens konkurrenceevne.

De producenter, der besvarede spørgeskemaet, var delte i spørgsmålet om yderligere omkostninger som følge af overgangen til fosfatfrie maskinopvaskemidler. 54 % af interessenterne erklærede, at omkostningerne hovedsagelig er baseret på formuleringen og udsving i priserne på andre råvarer, uanset om der anvendes fosfater eller ej. Det er også vigtigt at bemærke, at vaske- og rengøringsmiddelproducenter jævnligt reformulerer deres produkter (i gennemsnit hvert 3,5 år) for at bevare konkurrenceevnen, og derfor vil en reformulering med henblik på at begrænse fosfatindholdet ikke nødvendigvis indebære yderligere omkostninger. De øvrige interessenter (18 %) oplyste, at der ikke findes nogen alternativ teknologi med samme omkostning/kvalitet-profil, mens andre (27 %) blot erklærede, at omkostningerne er højere for fosfatfrie formuleringer.

Der er en almindelig tendens til, at de store aktører verden over vælger fosfatfrie alternativer, herunder lande, hvor reglerne er mindre strenge, hvilket tyder på, at omkostningerne ikke er så høje, at de forhindrer producenterne i at omlægge produktionen. De europæiske producenter fremstiller og sælger også fosfatfrie maskinopvaskemidler på andre store markeder, f.eks. i USA, hvor der i nogle stater har eksisteret en fosforbegrænsning siden 2013. Desuden har nogle fosfatfrie formuleringer vist sig at være af højere kvalitet end fosfatholdige maskinopvaskemidler. Derfor skulle de europæiske producenter af fosfatfrie vaske- og rengøringsmidler kunne forblive konkurrencedygtige uanset reglerne.